Bokke speel Engelse en hul skeptici stilWillie le Roux druk sy drie teen Engeland. (Foto GB Jordaan) Een swaeltjie maak gewis nie somer nie, maar daar is na Saterdag se eerste toets teen Engeland op Ellispark ŉ horde doemprofete wat hulle woorde moet sluk en hul gifpenne moet wegbêre. Sowat van terugveg, en vir groot gedeeltes van ŉ wedstryd oorheers, nadat jy ná 16 minute met 3-24 agter was, sien ŉ mens nie aldag nie. Volpunte aan die Springbokkaptein Siya Kolisi en sy leiersadjudante wat die jong span uit daardie gat uit kon kalmeer en motiveer. Die Springbokke het teen Engeland op Ellispark met 42-39 gewen, en soos Engeland vyf drieë gedruk. Kolisi-hulle het ná die nagmerrie-begin sake tot sowat tien minute voor die einde voorlangs oorheers, en die laaste van Engeland se twee laaste drieë het reg teen die einde eers gekom. Voor hierdie drie het die Bokke na die aanvanklike skok 39 punte teen net agt aangeteken. RG Snyman, een vn die groot uitblinkers teen Engeland, met Wilco Louw en Franco Mostert byderhand om te help. (Foto GB Mostert) Dit was nie net dryf en maal nie. Die agterlyn het pragtig gehardloop, goeie oordeel aan die dag gelê en daar was goeie kombinasie tussen die voor- en agterspelers. Diegene wat Rassie Erasmus voortydig afgetakel het dat hy weer net skop-en-storm rugby sou afrig, se monde is deeglik gesnoer; en hy het boonop met sy spankeuse raakgevat. Ellispark was doodstil toe die Engelse hul derde drie ná net 16 minute gaan druk het. Daar was duidelik fout met die Bokke se verdedigingstruktuur en die vleuels was ál drie keer uit posisie omdat hulle binnetoe moes gaan help keer. Maar toe dié probleem oorkom is, was daar vir die tuisskare net eenvoudig heerlikheid. In elk geval totdat die Engelse hier teen die einde begin hardloop het. Faf de Klerk was ŉ totaal ander speler as die een wat in 2016 met voortvarendheid soveel van sy goeie werk ongedaan gemaak het. Sy opsies was uitstekend, sy diens aan Pollard net hier en daar nie 100% nie, en hy het die Engelse om die skrums en losskrums sommer baie besig gehou. Wat die meeste indruk gemaak het, was egter die vinnige diens wat hy aan sy agterlyn gelewer het. De Klerk was die speler van die wedstryd, maar ŉ mens kan eintlik almal wat voet op die veld gesit het uitsonder. Handré Pollard, veral, was uitstekend; Willie le Roux het ŉ drie gedruk en die jonges van die agterste driehoek om hom saamgesnoer met S’Bu Nkosi (2) en Aphiwe Dyantyi wat ook gaan druk het. Bongi Mbonambi het ingeklim, gekeer en gedryf; Siya Kolisi was midde-in die voorspelerstryd; Duane Vermeulen het soos die agstemanne van ouds op die regte tye agter gaan dek en grootliks die Engelse skoptaktiek geneutraliseer; RG Snyman hoort op hierdie vlak, Franco Mostert was ŉ werkesel soos altyd … En so kan jy aangaan. Daar moet aan daardie gate van vroeg geskaaf word, en daar is nog ander sakies wat seker aandag moet geniet. Maar die drie eerste keer saam, was dit goed en lekker.. Dit was, saam met voorverlede week se loesing teen die Barbarians, Engeland se vyfde opeenvolgende neerlaag, en die druk op Eddie Jones begin nou werklik toeneem. Puntemakers ‒ Suid-Afrika (29) 42: Drieë: Faf de Klerk, S’bu Nkosi (2), Willie le Roux, Aphiwe Dyantyi. Doelskoppe: Handré Pollard (4). Strafdoele: Pollard (3). Engeland (27) 39: Drieë: Mike Brown, Elliott Daly, Owen Farrell, Maro Itoje, Jonny May. Doelskoppe: Owen Farrell (4). Strafdoel: Daly.